סמליל התוכנה עד 2014
**אנדרואיד** (באנגלית: **Android**) היא מערכת הפעלה חינמית וקוד פתוח המיועדת לטלפונים חכמים, מחשבי לוח, טלוויזיות חכמות, שעונים חכמים ומכוניות ומבוססת על ליבת לינוקס. היא מופצת על ידי חברת גוגל בשיתוף פעולה עם Open Handset Alliance. מערכת הפעלה זו מעוצבת במיוחד לשימוש בטלפונים חכמים מבוססי מסך מגע ומחשבי לוח (טאבלטים). לקראת סוף שנת 2010, אנדרואיד הפכה למערכת ההפעלה הנפוצה ביותר בעולם לטלפונים חכמים. על פי IDC, ב-2012 היא החזיקה נתח של 70% מכלל שוק הטלפונים החכמים העולמי (ביחס לכ-20% למתחרה המרכזית iOS של חברת אפל) ובמהלך השנה נמכרו כמעט 500 מיליון מכשירים חדשים מבוססי אנדרואיד. טלפונים חכמים מפורסמים עם אנדרואיד הם מכשירים בסדרת "גלקסי" של סמסונג, סדרת "פיקסל" של גוגל, סדרות מכשירים של החברות: סוני, מוטורולה, HTC, ומכשירים של חברות סיניות. חברת LG אלקטרוניקה הפסיקה את היצור שלהם.

גוגל נקסוס
אנדרואיד פותחה לראשונה בידי חברת הזנק בשם Android Inc שנוסדה ב-2003, ובשנת 2005 נרכשה על ידי גוגל. הגרסה הראשונה של מערכת ההפעלה הוכרזה ב-5 בנובמבר 2007 עם הקמתו של Open Handset Alliance, תאגיד של 84 חברות חומרה, תוכנה ותקשורת, שהוקדש למטרת קידום תקנים פתוחים עבור מכשירים ניידים. המכשיר הראשון מבוסס אנדרואיד נמכר באוקטובר 2008.
אנדרואיד נועדה בתחילה למצלמות חכמות.

רוב הגרסאות של אנדרואיד הן קנייניות. רכיבי הליבה לקוחים מפרויקט הקוד הפתוח של אנדרואיד (AOSP), שהוא תוכנה חינמית בקוד פתוח המורשית בעיקר תחת רישיון אפאצ'י. כאשר אנדרואיד מותקן במכשירים, היכולת לשנות את קוד המקור מוגבלת בדרך כלל, בין אם על ידי אי אספקת קוד המקור המתאים או על ידי מניעת התקנה מחדש באמצעות אמצעים טכניים, מה שהופך את הגרסה המותקנת לקניינית. רוב מכשירי האנדרואיד נשלחים עם תוכנות קנייניות נוספות מותקנות מראש, ובעיקר שירותי Google Mobile Services הכוללת אפליקציות ליבה כגון גוגל כרום (בדומה לאינטרנט אקספלורר ב-Windows 98 עד Windows 7 כולל), פלטפורמת ההפצה הדיגיטלית Google Play ופלטפורמת הפיתוח Google Play Service.

נכון להיום אנדרואיד היא מערכת ההפעלה הנפוצה ביותר למכשירים חכמים. בחנות האפליקציות Google Play יש נכון לינואר 2021 כמעל ל-3 מיליון אפליקציות.

היסטוריה
--------

ביולי 2005 רכשה גוגל את חברת אנדרואיד (Android inc), חברת הזנק קטנה שנוסדה ב-2003 ופעלה בפאלו אלטו, קליפורניה. מייסדי החברה, אנדי רובין, ריץ' מינר, ניק סירס (סמנכ"ל T-Mobile לשעבר) וכריס וויט, עברו לעבוד בגוגל. באותה תקופה, מעטים הכירו את פעילות החברה, חוץ מאלו שפיתחו תוכנות לטלפונים סלולריים. מכיוון שכך, החלו שמועות כי גוגל הולכת להיכנס לשוק הטלפונים הסלולריים.

בגוגל, צוות בראשות אנדי רובין פיתח פלטפורמה לטלפונים ניידים המבוסס על ליבת לינוקס ושיווק את הפלטפורמה ליצרני טלפונים סלולריים וספקיות, מתוך הנחה שהם יפתחו מערכת הפעלה גמישה וניתנת לשדרוג. דווח, כי לגוגל כבר הייתה סדרת שותפים לייצור מכשירים מבוססי אנדרואיד ותוכנות למערכת ההפעלה, וגוגל מסרה למשווקות טלפונים סלולריים תוך שהם מוכנים לדרגות שונות של שיתוף פעולה מצדם.

ראיה נוספת כי גוגל הולכת להיכנס לשוק הטלפונים הסלולריים, הגיעה בדצמבר 2006 - בדיווח של BBC והוול סטריט ג'ורנל לפיו גוגל מעוניינת בהנגשת שירות החיפוש שלה ואפליקציות נוספות שלה לטלפונים סלולריים. זמן קצר לאחר מכן, כלי תקשורת דיווחו כי גוגל מפתחת מכשיר סלולרי תחת המותג גוגל. השמועות המשיכו כאשר דווח כי גוגל מנסחת דרישות סף ומפרטי חומרה למכשירים סלולריים ומציגה לחברות תקשורת אבות-טיפוס אפשריים. בספטמבר 2007 דיווח מגזין אמריקאי כי גוגל הגישה בקשות לפטנטים בתחום התקשורת הסלולרית.

ב-5 בנובמבר 2007 הוקמה ברית Open Handset Alliance שכללה חברות בולטות בתחומי האלקטרוניקה והתקשורת הסלולרית. מטרת הברית הייתה לפתח תקנים פתוחים עבור התקנים ניידים, ויחד עם הקמתה, חשפה את המוצר הראשון שלהם, אנדרואיד, הבנוי על בסיס ליבת לינוקס.

מאז 2008 הושקו עדכונים רבים למערכת ההפעלה אנדרואיד.

גרסאות אנדרואיד לטלפונים חכמים (סמארטפונים) ומחשבי לוח (טאבלטים)
----------------------------------------------------------------

מערכות אנדרואיד השונות מזוהות על ידי מספר גרסה וכן על ידי שם קוד שהוא שם של מאכל מתוק. ראשי התיבות של שמות הקוד הם אותיות האלפבית האנגלי בסדר עולה.

### אנדרואיד 1.1 (Petit Four)

מסך הבית באנדרואיד 1.1 (Petit Four)
 ערך מורחב – **אנדרואיד פטיפור**  

מבוסס על ליבת לינוקס, יצא ב-9 בפברואר 2009, וברישיון אפאצ'י 2.0. נוסף, הגדרת זמן במהלך שיחה בעת שימוש ברמקול. אפשרות לבצע חיפוש במפות וללחוץ על עסק כדי לראות את הפרטים שלו. שימוש בלחצנים "הצג לוח חיוג" או "הסתר לוח חיוג" לתפריט בזמן השיחה. גאדג'טים חדשים המאפשרים לאפליקציה לשלוח הודעת SMS או WAP Push. במערכת מותקן ניקוי בנאי המוגן מתמונות מערכת הקשורות ל-SDK.

הגרסה אינה בשימוש על ידי אף אחד ואין לה גישה ל-Google Play ולשירותי גוגל אחרים.

#### אנדרואיד 1.5 (Cupcake)

מסך הבית באנדרואיד 1.5 (Cupcake)
 ערך מורחב – **אנדרואיד קאפקייק**  

מבוסס על ליבת לינוקס 2.6.27, יצא ב-30 באפריל 2009. נוספו הקלטה וצפייה בקטעי וידאו באמצעות מצלמת וידאו, העלאה של סרטונים ליוטיוב ותמונות לפיקאסה, מקלדת תוכנה חדשה עם יכולת חיזוי טקסט, תמיכת A2DP ו-AVRCP לבלוטות' במכשיר, אפשרות להתחבר אוטומטית לאוזניית בלוטות' ממרחק מסוים, וידג'טים ותיקיות במסכי הבית ואנימציית מסכי מעבר.

#### אנדרואיד 1.6 (Donut)

 ערך מורחב – **אנדרואיד דונאט**  

מבוסס על ליבת לינוקס 2.6.29, יצא ב-15 בספטמבר 2009. שופרו המרקט, המצלמה, החיפוש הקולי וחיפוש גוגל. נוספו תמיכה ב-CDMA/EVDO, 802.1x, VPN, מחוות, מנוע טקסט-לדיבור ותמיכה באבחנת מסך WVGA.

#### אנדרואיד 2.0/2.1 (Éclair)

 ערך מורחב – **אנדרואיד אקלר**  

מבוסס על ליבת לינוקס 2.6.29, יצא ב-26 באוקטובר 2009. הממשק כלל תמיכה ב-HTML5, רשימת אנשי קשר חדשה, יכולת עבודה מול שרת Exchange, תמיכת מבזק מובנית למצלמה דיגיטלית וזום דיגיטלי.

#### אנדרואיד 2.2 (FroYo)

מבוסס על ליבת לינוקס 2.6.32, יצא ב-20 במאי 2010. הממשק כלל שילוב של מנוע V8 - JavaScript של הדפדפן גוגל כרום, סנכרון יישומים באמצעות האינטרנט, חיוג קולי, שיפור התמיכה ב-Microsoft Exchange, קישוריות USB ופונקציונליות של נקודה חמה ב-WIFI. כמו כן נוספה אפשרות של ביטול העברת נתונים דרך הרשת הסלולרית, שופרה חנות האפליקציות ונוספו לה עדכונים אוטומטיים ואפשרות לשמירת אפליקציות על כרטיס הזיכרון, מעבר מהיר בין שפות המקלדת והמילונים שלהן, תמיכה בסיסמאות מספריות ואלפאבתיות ותמיכה בהעלאת קבצים באפליקציות רשת. לדפדפן נוספו היכולת להציג אנימציות GIF ותמיכה באדובי פלאש 10.1.

#### אנדרואיד 2.3 (Gingerbread)

אנדרואיד 2.3 (Gingerbread)
מבוסס על ליבת לינוקס 2.6.35, יצא ב-6 בדצמבר 2010. שיפורים בגרסה זו כוללים: ממשק מעודכן, תמיכה ב-VoIP, תמיכה בתקשורת טווח אפס (לגעת בחפצים עם המכשיר ולקנות אותם דרך האינטרנט, תקשור בין מכשירים באמצעות מגע ביניהם וכולי) תמיכה בפורמט WebM של גוגל, שיפור פונקציונליות ה"העתק-הדבק", מקלדת רב מגע (Multi Touch) מעוצבת מחדש, תמיכה משופרת בפיתוח קוד, שיפור השמע, גרפיקה והקלט למפתחים, תמיכה בחיישנים נוספים (כמו גירוסקופ וברומטר), שיפור ניהול צריכת החשמל ושליטה באפליקציות, תמיכה במצלמות מרובות, ושיפור התמיכה ברשת דור 4.

#### אנדרואיד 3.0/3.1 (Honeycomb)

מבוסס על ליבת לינוקס 2.6.36, יצא ב-22 בפברואר 2011 ומיועד למחשבי לוח בלבד. גרסה זו כוללת ממשק חדש, שולחן עבודה תלת־ממדי עם וידג'טים מעוצבים מחדש, ריבוי משימות משופר (שורת משימות בחלק התחתון של המסך), דפדפן משופר (גלישה פרטית, סנכרון מועדפים עם גוגל כרום ועוד), תמיכה בשיחות וידאו ב-Google Talk, האצת חומרה, תמיכה במעבדים מרובי ליבות. העדכון **3.1** הוצג בכנס Google I/O ב-10 במאי 2011 ומכיל שיפורים רבים, ביניהם - ליטושי ממשק, חיבור לאביזרי USB נלווים, רשימת יישומים חדשים מורחבת, אפשרות לקבוע את גודל הווידג'טים בדף הבית, תמיכה במקלדת, שלטים ואביזרים חיצוניים אחרים וביצועי WIFI טובים במיוחד כאשר מסך המכשיר כבוי.

#### אנדרואיד 3.2 (Honeycomb)

מבוסס על ליבת לינוקס 2.6.36 (כלומר ללא שינוי מהגרסה הקודמת), יצא ב-15 ביולי 2011 ומיועד למחשבי לוח בלבד. גרסה זו של אנדרואיד הוסיפה לראשונה התאמה למחשבי לוח בגודל 7 אינץ', גישה מהירה יותר ליישומים המאוחסנים בכרטיס הזיכרון, התאמה של אפליקציות לגודל של מסך המכשיר (ביצוע "זום" לאפליקציה) ואפשרויות תצוגה חדשות שנותנות למפתחים יותר שליטה במראה ובתחושה במכשירי האנדרואיד השונים.

#### אנדרואיד 4.0 (Ice-Cream Sandwich)

יצא ב-19 באוקטובר 2011. גרסה זו היא מעין שילוב בין Gingerbread ו-Honeycomb והיא תומכת הן במחשבי לוח והן במכשירים סלולריים, היא הוצגה ויצאה ב-19 בנובמבר 2011.

שיפורים בגרסה זו כוללים:

עיצוב חדש בשם Holo Design, כפתורים מובנים במסך (אופציונלי), תפריט ווידג'טים ליד תפריט האפליקציות, מנהל משימות חדש שמאפשר סגירה מהירה של היישומים הפתוחים, יצירת תיקיות קלה - גרירת אייקון אחד על אחר, תמיכה בצביטה לזום בלוח השנה, החלקת האצבע ימינה ושמאלה למעבר בין הודעות ב-Gmail, צילום מסך מובנה, שיפור התיקון האוטומטי במקלדת, תמיכה בהפעלת אפליקציות ממסך הנעילה (כמו ב-HTC Sense 3.0 ומעלה), שיפור בשימושיות העתק-הדבק, שילוב טוב יותר של חיפוש ושימוש בפקודות קוליות, פתיחה באמצעות זיהוי פנים, דפדפן שתומך עד 16 לשוניות פתוחות, סנכרון אוטומטי עם המועדפים של המשתמש בגוגל כרום, גופן Roboto חדש (במקום Droid), הצגה של נתוני שימוש בחבילת הגלישה בהגדרות, שיפור באפליקציית המצלמה המאפשר צילום מהיר יותר, מצב פנורמה מובנה, זום בזמן צילום וידאו, עריכת תמונות מובנית, עיצוב חדש לגלריית התמונות, אפליקציית אנשי קשר חדשה בשם People הכוללת אינטגרציה עם רשתות חברתיות מקוונות, תוכנה בשם Android Beam לסינכרון מועדפים, אנשי קשר ועוד בין שני מכשירי אנדרואיד, האצת חומרה של ממשק המשתמש, הגדלה והקטנה של הווידג'טים, טכנולוגיית WIFI Direct מובנית במערכת ההפעלה וצילום וידאו באיכות HD 720p בכל מכשירי האנדרואיד.

#### אנדרואיד 4.1 (Jelly Bean)

אנדרואיד 4.1 (Jelly Bean) במכשיר גוגל נקסוס
הוכרז ב-27 ביוני 2012 באירוע "Google I/O". בין השאר, נוספה תמיכה ב-18 שפות נוספות, ושיפורים בתמיכה בשפות הנכתבות מימין לשמאל.

השיפור העיקרי בגרסה זו הוא "פרויקט החמאה" שמטרתו הייתה "להחליק" ולשפר את כל האנימציה במערכת וליצור חוויית שימוש מהנה, חלקה, ורציפה יותר במערכת.

הכרזה גדולה נוספת היא כי החל מגרסה זו, ההקלדה הקולית שמאפשרת להכתיב למכשיר הודעות טקסט תהיה זמינה גם ללא צורך בחיבור לאינטרנט ואף תתמוך בעברית ובשפות אחרות חוץ מאנגלית. בנוסף, נוספו תוספות קטנות כגון אפשרות גישה ישירה לאפליקציה דרך ה-"Notification Bar" ללא צורך להפעיל את האפליקציה עצמה, שיפורים קטנים במצלמה המאפשרים בחירה ומחיקה של תמונות שצולמו ושיפורים לחנות של גוגל - Google Play. גוגל התחילה ב"פרויקט החמאה" שבו האנימציות יותר חלקות, הדפדוף יותר מהיר, סגירה ופתיחה של אפליקציות יותר מהירים וחלקים ועוד שיפורים למהירות של מערכת ההפעלה,

מלבד שיפורים אלו, גוגל הציגה שירות חיפוש קולי חדש, בעל קול טבעי, הבנה טובה של השאלות ותשובות מדויקות ומעוצבות בעיצוב מחודש. החיפוש הקולי הוא חלק מהמערכת Google Now הקולטת מידע על המשתמש במכשיר וכך "לומדת" אודותיו ומספקת לו מידע מותאם אישית, כמו תחזית מזג האוויר בהתאם לאזור, תוצאות ותאריכי משחקים של קבוצות ספורט אהודות על ידי המשתמש, טיסות היוצאות ליעד שהמשתמש מעוניין לטוס אליו וכדומה.

#### אנדרואיד 4.2 (Jelly Bean)

יצאה ב-13 בנובמבר 2012. כוללת שיפורים שונים, כמו תמיכה במספר חשבונות משתמש שונים (בגרסת מחשבי הלוח בלבד), תמיכה במחוות במקלדת, אפשרות להשתמש בליבת SELinux (גרסת לינוקס עם רמת אבטחה גבוהה יותר) ועוד. ב-27 בנובמבר 2012 יצאה גרסת תיקונים, 4.2.1, וב-11 בפברואר 2013 יצאה גרסת תיקונים נוספת 4.2.2.

עוד שיפור בגרסה זו היא האפשרות לגשת למצלמה ממסך הנעילה וכן דפי ווידג'טים במסך הנעילה.

#### אנדרואיד 4.3 (Jelly Bean)

יצאה ב-24 ביולי 2013. כוללת תמיכה בחיסכון בחשמל בעת שימוש בבלוטות', תמיכה בגרסה החדשה של ממשק פריסת התצוגה ES 3.0 OpenGL ולראשונה, מערכת ההפעלה הציגה יישור מימין לשמאל כאשר השפה המוגדרת במכשיר היא מימין לשמאל (כגון עברית וערבית), וכן השלמה אוטומטית מובנית של מספרי טלפון. כמו כן יש ממשק מצלמה משופר, תיקוני אבטחה, שיפורים במערכת ניהול הזכויות הדיגיטלי, ושיפורים קוסמטיים קלים. ב-5 באוקטובר, יצאה גרסת תיקונים, 4.3.1.

#### אנדרואיד 4.4 (Kit Kat)

מסך הבית באנדרואיד קיטקט, גרסה 4.4.2 (במכשיר נקסוס 5)
פורסמה ב-31 באוקטובר 2013. מציגה שיפור בביצועים, ניהול זיכרון טוב יותר, תמיכה במכשירים יותר חלשים (בעלי פחות מ-512 מגה-בייט RAM) ועיצוב חדש לממשק. ניתן להשתמש בשירות ה-Google Now של גוגל על ידי אמירת "OK, google" בעמוד הבית. תמיכה בכתוביות לכבדי שמיעה בסרטונים, חייגן חדש, יישום אנשי קשר חדש ועוד.
הגרסה הוצגה ביחד עם מכשיר נקסוס 5 שהוא הראשון שמגיע עם גרסה זאת.

**קיטקט** הוא מוצר מסחרי של נסטלה. כל שמות הקוד הקודמים של מוצרי גרסאות אנדרואיד נקראו על שם מאכלים גנריים. הפרסומים המקוריים היו ששם הקוד של הגרסה יהיה Key Lemon Pie (עוגת לימון). בהמשך
פורסם ששם הקוד יהיה קיטקט. שם הקוד נבחר תוך שיתוף פעולה עם חברת נסטלה, יצרנית המוצר ועם חברת הרשי, המשווקת שלו בארצות הברית. ב-7 בדצמבר 2013 יצא עדכון 4.4.1 הכולל שיפור למצלמת הנקסוס 5 ותיקוני באגים.

ב-9 בדצמבר 2013, יצאה גרסת 4.4.2 שמכילה תיקונים בהודעות הקוליות, תיקוני באגים ותיקוני אבטחה.

בתחילת מאי 2014, יצאה גרסה 4.4.3 הכוללת תיקוני באגים, בין השאר בכל הקשור בניהול חיי סוללה, יציבות קישוריות בלוטות' ו-WIFI. גרסה זאת שוחררה בשלב ראשון למכשירים בעלי מערכת הפעלה 'נקיה' כגון סדרת גוגל נקסוס ומכשירי סמסונג ו-HTC בגרסת Google Play Editions.

ב-19 ביוני, יצאה גרסת 4.4.4, שכוללת מספר תיקונים, ביניהם תיקון פרצת אבטחה קריטית.

#### אנדרואיד 5.0 (Lollipop)

 ערך מורחב – **אנדרואיד לוליפופ**  

הוכרזה במהלך אירוע ה-Keynote שבכנס המפתחים Google I/O 2014, ב-25 ביוני 2014. העדכון הוא הגדול ביותר מאז אנדרואיד 4.0, Ice-Cream Sandwich.

המערכת כוללת שינוי נרחב בעיצוב שלה בשם Material design, הכולל עיצוב חדש ללחצני הניווט שעל מסך המכשיר, למרכז ריבוי המשימות, למקלדת, לאייקונים, לווילון ההתראות שכעת משולב עם תפריט הגישה המהירה, לחייגן, לדפדפן הכרום, ליישום ה-Gmail, ליישום ה-Google Keep, להגדרות ולכלל יישומי המערכת. בנוסף לכל, נוסף מצב 'חיסכון בסוללה' חדש, בוצע שיפור כללי בחיי הסוללה - project Volta, בוצע המעבר הסופי לסביבת ההרצה ART, נוספה תמיכה במעבדי 64 ביט, מסך הנעילה שופר ונוספו לו קיצורים חדשים ותצוגת התראות, ועוד רכיבי API חדשים רבים ושיפורים נוספים.

בהמשך יצאו הגרסאות 5.0.1, 5.0.2, 5.0.3, 5.1 ו-5.1.1.

#### אנדרואיד 6.0 (Marshmallow)

 ערך מורחב – **אנדרואיד מרשמלו**  

הגרסה הוכרזה במאי 2015, ויצאה ב-6 באוקטובר 2015. הגרסה כללה שיפור חיי הסוללה, מצב "נא לא להפריע" וחסימת הרשאות לאפליקציות. ב-7 בדצמבר 2015 שוחררה הגרסה 6.0.1, אשר כללה עדכוני אבטחה ורגשונים (אימוג'ים) חדשים.

#### אנדרואיד 7.0 (Nougat)

 ערך מורחב – **אנדרואיד נוגט**  

ב-9 במרץ 2016 יצאה גרסה מוקדמת למפתחים הזמינה למכשירי נקסוס. הגרסה הרשמית יצאה ב-22 באוגוסט 2016. גרסת המפתחים כוללת מספר אפשרויות חדשות, כגון מילוי פרטים רפואיים (כגון אלרגיות וסוג דם) ושמירתם בטלפון החכם לצורכי חירום, כך שבעת הצורך לא יהיה אף צורך לדעת את הסיסמה עבור מידע זה.

#### אנדרואיד 8.0 (Oreo)

 ערך מורחב – **אנדרואיד אוראו**  

ב-21 במרץ 2017 יצאה גרסה מוקדמת למפתחים הזמינה למכשירי נקסוס ופיקסל. הגרסה הסופית יצאה בתאריך 24 ביולי 2017. הגרסה כוללת שינויים כללים בעיצוב ותכונות חדשות כגון קטגוריות להתראות, נודניק להתראות, הצגת יישומים בתוך חלון, הגבלת היישומים הרצים ברקע וסמלים מונפשים.

#### אנדרואיד 9.0 (Pie)

 ערך מורחב – **אנדרואיד פאי**  

ב-7 במרץ 2018, יצאה גרסה מוקדמת למפתחים הזמינה למכשירי נקסוס ופיקסל. הגרסה הסופית יצאה בתאריך 6 באוגוסט 2018 בשם פאי והייתה זמינה עם יציאתה למכשירי פיקסל ו־Essential Phone.

הגרסה כוללת שינויים כללים בעיצוב ותכונות חדשות כגון עיצוב חדש לתפריט הגישה המהירה, השעון בחלק העליון עבר לצד שמאל, בחירת ערכת נושא, ניווט במחוות חדש ועוד.

#### אנדרואיד 10

 ערך מורחב – **אנדרואיד 10**  

**אנדרואיד 10** (נקראה במהלך הפיתוח **Android Q**) היא הגרסה העשירית של מערכת ההפעלה אנדרואיד. תאריך היציאה שלה הוא 3 בספטמבר 2019, עת גוגל הוציאה עדכון גרסה למכשיריה.

#### אנדרואיד 11

 ערך מורחב – **אנדרואיד 11**  

**אנדרואיד 11** היא גרסה של מערכת ההפעלה לניידים אנדרואיד שיצאה ב-2020.

#### אנדרואיד 12 (Snow Cone)

 ערך מורחב – **אנדרואיד 12**  

**אנדרואיד 12** היא הגרסה העיקרית ה-12 של אנדרואיד, מערכת ההפעלה הסלולרית שפותחה על ידי Open Handset Alliance בהובלת גוגל. לאחר מספר גרסאות בטא, באוקטובר 2021 הושקה הגרסה הסופית וזמינה להתקנה במכשירי פיקסל נתמכים.

#### אנדרואיד 13

 ערך מורחב – **אנדרואיד 13**  

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
**אנדרואיד 13** היא הגרסה העיקרית ה-13 של מערכת ההפעלה אנדרואיד שפותחה על ידי Open Handset Alliance בראשות גוגל. הגרסה זמינה במכשירי פיקסל, מדגם פיקסל 4 ומעלה, החל מ-15 באוגוסט 2022.

#### אנדרואיד 14

 ערך מורחב – **אנדרואיד 14**  

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
**אנדרואיד 14** היא הגרסה העיקרית ה-14 של מערכת ההפעלה לניידים אנדרואיד שהוכרזה ב-8 בפברואר 2023, כאשר התצוגה המקדימה של המפתחים יצאה באותו יום וגרסת הבטא הראשונה יצאה ב-12 באפריל. הגרסה שוחררה ב-4 באוקטובר 2023.

גרסאות ייעודיות
---------------

### Wear OS

**Wear OS,** ובעבר **Android Wear**, היא גרסה של מערכת ההפעלה אנדרואיד למוצרים לבישים (כמו: שעונים חכמים). רוב המערכת נשענת על הזיהוי הקולי של גוגל. כאשר אומרים 'Ok Google', ניתן לחפש במנוע החיפוש גוגל, שבאמצעותו ניתן למצוא מזג אוויר, מפה ליעד מסוים ועוד. השעון ניתן לשליטה דרך יישום בטלפונים חכמים הנתמכים במערכת ההפעלה אנדרואיד (גרסת אנדרואיד 4.3 ומעלה).

השעון הראשון עם מערכת הפעלה זאת הוא LG G Watch, לאחר מכן, באותו הכרזה של מערכת ההפעלה, הוכרז גם ה-Moto 360, שעון חכם מיוחד במינו בשל מסך המגע העגול שלו.

במהלך כנס Google I/O 2014 הוכרז השעון החכם Samsung Galaxy Gear Lite. למערכת ה-Wear נוספו עוד שעונים רבים מיצרניות האנדרואיד. 2 Android Wear שמבוססת על Android 7.1.1 היא הגרסה החדשה ביותר (נכון לפברואר 2017).

### Android TV

 ערך מורחב – **Android TV**  

**Android TV** היא גרסה של מערכת ההפעלה אנדרואיד לטלוויזיות. מערכת זו מאפשרת לצפות בסדרות, סרטים וסרטונים מ-Google Play Movies & TV, מיוטיוב, או מאפליקציות צד שלישי אחרות כמו נטפליקס, לשחק במשחקי וידאו מחנות ה-Google Play ובנוסף לכל זה מערכת ההפעלה תומכת גם בשידורי טלוויזיה רגילים.

המערכת יכולה, באופן אוטומטי, "לחזות" באילו תכנים רוצה המשתמש לצפות באותו רגע ולהציע תכנים מתאימים ובכל עת ניתן להגיד 'Ok Google' אל השלט (שלט משחק, טלפון חכם, מחשב לוח או השלט הבסיסי) כדי לבצע חיפוש קולי במנוע החיפוש גוגל ואף לשאול את 'העוזרת הווירטואלית' google now שאלות בנוגע לדברים שונים.

מערכת ההפעלה מסתנכרנת עם כל מכשיר הכולל את מערכת ההפעלה אנדרואיד בגרסאות הנתמכות.

החברות השונות הודיעו שיחלו שיווק טלוויזיות עם מערכת הפעלה זו החל משנת 2015.

### Android Auto

 ערך מורחב – **Android Auto**  

**Android Auto** היא הגרסה של מערכת ההפעלה אנדרואיד למכוניות וכלי רכב שונים.

גרסה זו אינה מותקנת ברכב עצמו. היא נמצאת על המכשיר החכם של המשתמש ונטענת לרכב (תומך) כאשר הטלפון מתחבר למכונית. הסיבה לכך היא כדי ש"סוף סוף תהיה סביבת עבודה שניתנת לעדכון בכלי רכב".

היא כוללת את - Google Now, את יישום המפות - גוגל מפות, הנחשב לפופולרי ביותר בעולם וכולל גם שילוב עם היישום Waze. היא כוללת גם שילוב עם היישום Play Music, החנות של גוגל למוזיקה מקוונת. כמו כן ניתן להוריד יישומים נוספים מחנות ה-Google Play.

המכוניות הראשונות שכללו מערכת מולטימדיה שתמכה ב-Android Auto הושקו בשנת 2015 ובמקביל הושקה גם האפליקציה לטלפון החכם.

גוגל נקסוס
----------

 ערך מורחב – **גוגל נקסוס**  

סדרת הנקסוס היא סדרת מכשירי אנדרואיד שפותחה על ידי חברת גוגל בשיתוף יצרניות חומרה שונות. מכשירי הנקסוס היוו את מכשירי הדגל של מערכת ההפעלה אנדרואיד, ולכן קיבלו עדכוני תוכנה היישר מגוגל והתעדכנו ראשונים לגרסאות אנדרואיד חדשות.

ב-15 באוקטובר 2014 הוכרזו הסמארטפון נקסוס 6 ומחשב הלוח נקסוס 9 המבוססים על אנדרואיד 5. ב-29 בספטמבר 2015 הוכרזו הנקסוס 5X והנקסוס 6P עם מערכת ההפעלה אנדרואיד 6.0 מרשמלו.

באוקטובר 2016 השיקה גוגל את סדרת מכשירי פיקסל שמחליפה את סדרת נקסוס.

Google Play Store
-----------------

 ערך מורחב – **Google Play**  

גוגל פליי סטור (Google Play Store) (לשעבר אנדרואיד מרקט) היא חנות דיגיטלית להורדת תוכן כגון סרטים, מוזיקה, ספרים ואפליקציות שהועלו על ידי מפתחים עצמאיים, בדומה ל-App Store של המתחרה אפל. התוכנה היא חלק משירות התוכן הדיגיטלי Google Play ומותקנת כברירת מחדל במכשירים מבוססי אנדרואיד המממשים את "חוויית השימוש של גוגל". בניגוד ל־App Store בה כל אפליקציה מאושרת מראש, גוגל מפעילה סינון כללי יותר, וכל אחד יכול להעלות אפליקציות כל עוד אינן מנוגדות למספר כללים בסיסיים, וזה אחד הגורמים לגודלה הגדול יחסית של החנות. נכון לנובמבר 2020 יש בה יותר מ-2.5 מיליון אפליקציות.

גוגל פליי זמינה מסביב לעולם. בחנות ניתן למכור ולקנות תוכן בתשלום, אך לא כל התוכן זמין בכל המדינות. רכישת אפליקציות בתשלום אפשרית ב-132 מדינות כולל ישראל. במדינות מסוימות, כמו פולין, צ'כיה ופקיסטן, ניתן לקנות אך לא למכור, ואילו במדינות אחרות לא ניתן לקנות ולא ניתן למכור. בישראל, שתי האפשרויות זמינות.

קניית האפליקציות בתשלום נעשית באמצעות שירות התשלום של גוגל - Google Pay, שזמין בישראל. כדי להוריד אפליקציות חינמיות אין צורך בחשבון בשירות Google Checkout.

נתח שוק
-------

 פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. 
חברת מחקרים בשם Canalys העריכה ברבעון השני של 2009 שלמערכת ההפעלה אנדרואיד הייתה ב-2.8% מכלל משלוחי הטלפונים החכמים בעולם. ברבעון הרביעי של 2010 מספר זה צמח ל-33% מהשוק, מה שהפך את האנדרואיד למערכת הנמכרת ביותר בקרב טלפונים חכמים. ברבעון השלישי של 2011 חברת גרטנר העריכה שיותר מחצי (52.5%) משוק הטלפונים החכמים שייך לאנדרואיד. בשנת 2012, על פי חברת המחקר IDC, נתח זה עלה ל-70% מכלל שוק הטלפונים החכמים העולמי (ביחס לכ-20% למתחרה המרכזית iOS של חברת אפל) ובמהלך השנה נמכרו כמעט 500 מיליון מכשירים חדשים מבוססי אנדרואיד.

### נתח שימוש של גרסאות





נתח שימוש של הגרסאות השונות

  Gingerbread‏ (0.3%)  Ice Cream Sandwich‏ (0.3%)  Jelly Bean‏ (3.2%)  KitKat‏ (6.9%)  Lollipop‏ (14.5%)  Marshmallow‏ (16.9%)  Nougat‏ (19.2%)  Oreo‏ (28.3%)  Pie‏ (10.4%)

נתח שימוש של הגרסאות השונות, נכון לאוגוסט 2019:

| גרסה | שם קוד | תאריך יציאה | רמת API | חלק |
| --- | --- | --- | --- | --- |
| 11 | אנדרואיד 11 |
|
|
|
|
| 10 | אנדרואיד 10 |  | 29 |
|
|
|
|
| 9 | פאי | 6 באוגוסט 2018 | 28 | 10.4% |
| 8.1 | אוראו | דצמבר 2017 | 27 | 15.4% |
| 8.0 | 21 באוגוסט 2017 | 26 | 12.9% |
| 7.1 | נוגט | 4 באוקטובר 2016 | 25 | 7.8% |
| 7.0 | 22 באוגוסט 2016 | 24 | 11.4% |
| 6.0 | מרשמלו | 5 באוקטובר 2015 | 23 | 16.9% |
| 5.1 | לוליפופ | 9 במרץ 2015 | 22 | 11.5% |
| 5.0 | 3 בנובמבר 2014 | 21 | 3% |
| 4.4 | KitKat | 31 באוקטובר 2013 | 19 | 6.9% |
| 4.3 | Jelly Bean | 24 ביולי 2013 | 18 | 0.5% |
| 4.2 | 13 בנובמבר 2012 | 17 | 1.5% |
| 4.1 | 9 ביולי 2012 | 16 | 1.2% |
| 4.0 | Ice Cream Sandwich | 16 בדצמבר 2011 | 15 | 0.3% |
| 2.3 | Gingerbread | 9 בפברואר 2011 | 10 | 0.3% |

רישיון
------

קוד המקור של אנדרואיד נגיש לציבור אך ללא אפשרות לתרומה חיצונית (באנגלית: Source available software (אנ')). גוגל מפרסמת את רוב הקוד (כולל רשת וערימות טלפוניה) תחת רישיון אפאצ'י, שבמסגרתו יצרנים יכולים להוסיף הרחבות קנייניות מבלי להגיש אותן חזרה לקהילת הקוד הפתוח. בדומה לפרויקט אפאצ'י, תרומת קוד למיזם דורשת מהתורם אישור התחייבותו (רישיון זכויות יוצרים מתירני ורישיון לשימוש בפטנטים).

פיתוח
-----

קוד המקור של אנדרואיד זמין במאגרי גיט ציבוריים. מכיוון שהמיזם מתפרש על־פני מספר רב של מאגרים שכאלו, גוגל כתבה כלי בשם **Repo** על מנת להקל על המפתחים לעבוד עם מספר רב של מאגרים.

במקביל מפתחת גוגל מערכת הפעלה נוספת פוקסיה (באנגלית: **Fuchsia**) המיועדת לעבוד הן על טלפונים ניידים והן על מחשבים אישיים וגם על שעונים חכמים.

הפיתוח של אנדרואיד וגרסאותיו החדשות נעשה על ידי עובדי גוגל בצורה פרטית. יצרני התקנים יכולים להוסיף שינויים משלהם. בפועל לחלקם שינויים גדולים יותר ולחלקם שינויים קטנים יותר. קוד המקור של ממשקי המשתמש הללו אינו גלוי[דרוש מקור]. בדרך כלל גוגל פותחת את קוד המקור של גרסה חדשה למאגרים הציבוריים רק כשהגרסה יוצאת באופן רשמי.

מספר ימים לאחר Google I/O 2014 הודיעה גוגל כי לא תאפשר לשנות את הממשק של מערכת ההפעלה אנדרואיד בגרסאות הטלוויזיה, לכלי רכב, ולשעונים חכמים.

### LineageOS

 ערך מורחב – **LineageOS**  

ישנם מספר מיזמים שמספקים מערכת מותאמת אישית חלופית למכשירי אנדרואיד שונים. הבולט שבהם הוא פרויקט LineageOS. זהו מיזם שהחל את דרכו כשינוי ("מוד") של המערכת מבוססת בעיקר על קוד המקור הזמין של אנדרואיד. במקור היא כללה גם מספר יישומים קנייניים של גוגל, אולם בעקבות תביעה מצד גוגל על הפרת רישיון השימוש בהם (השימוש בהם מותר רק בהתקנים שמממשים את מלוא הדרישות של "חוויית השימוש של גוגל") הם הוסרו מההתקנה הרגילה וזמינים להורדה בנפרד.

ברחבי האינטרנט קיימת כמות עצומה של מדריכים ומערכות מותאמות אישית עבור מגוון רחב מאוד של מכשירים.

השם המקורי של המיזם היה CyanogenMod אך בעקבות סגירת החברה, שהייתה המפתחת העיקרית שלו, נוצר מיזם המשך בשם LineageOS, שאף מבוסס על חלק מהקוד של CyanogenMod, כהמשך לו, והוא מתוחזק על ידי קבוצת מפתחים שונים.

סכסוך זכויות יוצרים
-------------------

באוגוסט 2010 הגישה חברת אורקל תביעה משפטית כנגד חברת גוגל. על פי אורקל, גוגל הפרה את קניינה הרוחני של אורקל בטכנולוגיית Java, בכך שהשתמשה בה במערכת ההפעלה אנדרואיד שגוגל פיתחה. מנגד טענה גוגל כי אין קניין רוחני על שפה, ולא ניתן להחיל זכויות יוצרים על ממשקי API. במאי 2016 קבע חבר המושבעים בבית המשפט הפדרלי בסן פרנסיסקו כי השימוש של גוגל בשפת התכנות נחשב שימוש הוגן. באפריל 2021 קיבל בית המשפט העליון של ארצות הברית את עמדתה של גוגל בסכסוך זה.

ראו גם
------

* iOS
* רום לאנדרואיד

קישורים חיצוניים
----------------

| מיזמי קרן ויקימדיה |
| --- |
| ויקיספר ספר לימוד בוויקיספר: **מבוא לפיתוח לאנדרואיד** |
| ויקישיתוף תמונות ומדיה בוויקישיתוף: **אנדרואיד (מערכת הפעלה)** |

* אתר האינטרנט הרשמי של אנדרואיד
* אנדרואיד, באתר אנציקלופדיה בריטניקה (באנגלית)
* אנדרואיד, ברשת החברתית פייסבוק

* אנדרואיד, ברשת החברתית אקס (טוויטר)

* אנדרואיד, ברשת החברתית אינסטגרם

* אנדרואיד, סרטונים בערוץ היוטיוב

* אנדרואיד, הבלוג הרשמי
* פרויקט התוכנה החופשית של אנדרואיד
* פורום משתמשי אנדרואיד בישראל
* Google Play

הערות שוליים
------------

1. 1 2  Android and iOS Combine for 91.1% of the Worldwide Smartphone OS Market in 4Q12 and 87.6% for the Year, According to IDC, ‏14 בפברואר 2013 (ארכיון)
2. ↑  Bertel King, Is Android Really Open-Source? And Does It Even Matter?, MUO, ‏2016-03-28 (באנגלית אמריקאית)
3. ↑  Android – Google Mobile Services, Android (באנגלית)
4. ↑  Google Chrome is facing its Internet Explorer moment on Android, Trusted Reviews, ‏2018-07-18 (באנגלית)
5. ↑  Number of Android applications on the Google Play store, AppBrain (באנגלית)
6. ↑  Mithun Chandrasekhar (2 בפברואר 2011). "Google's Android Event Analysis". *AnandTech*. נבדק ב-5 בפברואר 2011. I confirmed this with Google; Honeycomb, at least in the current form, will not be coming to non-tablet devices `{{cite web}}`:  (עזרה)
7. ↑  גוגל מציגה גרסה מוקדמת של טאבלט עם אנדרואיד 3.0 (חלת דבש) - דיווח מתערוכת All Things D באתר TechRepublic, 7 בדצמבר 2010
8. ↑  הגרסה הבאה של אנדרואיד תקרא "קיט קט" - ידיעה בPC Magazine, 3 בספטמבר 2013
9. ↑  גוגל מפתיעה עם גרסה ראשונה של Android N למפתחים, זמינה עכשיו להורדה, באתר גאדג'טי, 9 במרץ 2016
10. 1 2  Download Android O | Android Developers, developer.android.com
11. ↑  "Everything new in Android O: features and changes". *Android Authority* (באנגלית אמריקאית). 2017-07-25. נבדק ב-2017-07-26.
12. ↑  "Timeline, milestones, and updates". *Android* (באנגלית). 8 בפברואר 2023. ארכיון מ-8 בפברואר 2023. נבדק ב-9 בפברואר 2023. `{{cite web}}`:  (עזרה)
13. ↑  Google Play Developer Program Policies (באנגלית)
14. ↑  Paid App Availability (באנגלית)
15. ↑  מדינות מהן ניתן למכור יישומים בשוק של אנדרואיד מתוך אתר אנדרואיד
16. ↑  מדינות שבהן ניתן לקנות יישומים בשוק של אנדרואיד (אנגלית) באתר אנדרואיד
17. ↑  Dashboards | Android Developers, developer.android.com
18. ↑  הורדת קוד המקור של אנדרואיד - מאמר מאתר התכנות של גוגל
19. ↑  אילן גלר‏, הכירו את מערכת ההפעלה הסודית החדשה של גוגל, באתר וואלה!‏, 16 באוגוסט 2016
20. ↑  Open-source Lineage project rises from Cyanogen’s ashes as Android maker abruptly shuts down services, מתוך אתר geekwire.com
21. ↑  אתר למנויים בלבד בלומברג, גוגל ניצחה את אורקל – והמתכנתים ברחבי העולם נושמים לרווחה, באתר TheMarker‏, 29 במאי 2016
22. ↑  חדשות חוץ, ניצחון לגוגל על אורקל בעניין הקניין הרוחני על תוכנות ההפעלה של האנדרואיד, באתר כלכליסט, 5 באפריל 2021;  
יורם ליכטנשטיין, העתקת קוד תוכנה לצרכים פונקציונליים אינה בהכרח הפרת זכות יוצרים, 6 באפריל 2021

| art=Google |
| --- |
| מייסדים: לארי פייג' • סרגיי ברין • מנכ"ל: סונדאר פיצ'אי • יושב ראש: אריק שמידט |
| חברות קשורות | חברת אם: אלפאבית • חברת בת: גוגל ישראל |
| מנועי חיפוש | מנוע חיפוש • תמונות • וידאו • חדשות • ספרים • סקולר • טיסות |
| מערכת הפעלה | לסלולרי ולטאבלט: אנדרואיד ‏| למחשב: Chrome OS ‏‏(Chromium OS)‏‏ | לטלוויזיה: ‏ Google TV • Android TV ‏ | למכשירים לבישים: Wear OS ‏ | בפיתוח: פוקסיה |
| דפדפן | כרום (כרומיום) |
| מפות וצילומים | מפות • תצוגת רחוב • Google Art Project ‏• Google Earth •‏ Google Views •‏ Google Lens |
| דוא"ל ורשת חברתית | Gmail ‏• Google+‎ • קבוצות ‏ |
| סמארטפונים ומחשבים | גוגל נקסוס ‏ • Chromebook

|  |  |
| --- | --- |
| פיקסל | Chromebook Pixel ‏• פיקסל (טלפון חכם) • פיקסל C |

 |
| שרותי רשת, ענן, תוכנה ואפליקציה | תרגום • יומן • YouTube ‏• YouTube Premium ‏• Blogger •‏ Sites ‏• Trends ‏• Google Analytics ‏ • כונן • Google Cloud Platform ‏• Cloud Print • סימפליפיי • Google Voice •‏ Google Play ‏• Hangouts ‏• Google Allo ‏• Google Duo • ‏ Gboard • ‏ Google Photos • ‏ Google Assistant • ‏ Google Contacts •‏ Google Fonts |
| בריאות | Google Fit |
| שרותי פרסום | AdWords • פרטנרס • AdSense ‏ • DoubleClick |
| קוד, פורמט, אלגוריתם ושפת תכנות | Go ‏• Google Web Toolkit •‏ PageRank • ‏ WebM • SPDY ‏• Kubernetes ‏• V8 • ‏ AngularJS ‏• GFS ‏• Carbon •‏ Dart |
| שונות | גיגול • Blackle •‏ Google Fiber • שיחות לעובדי גוגל • שרבוט גוגל • ‏ reCAPTCHA • גוגלפלקס • ‏ Google I/O • ‏ VirusTotal •‏ Waze • ‏ G Suite • ‏ גוגל לונאר אקס פרייז • ‏ Google Arts & Culture •‏ Google Classroom ‏• קיץ הקוד של גוגל • ‏ גרף הידע • ‏ מודו

|  |  |
| --- | --- |
| שירותים שנסגרו | Knol •‏ iGoogle ‏• גוגל רידר • גוגל דסקטופ • גוגל באז • Orkut • פיקאסה • ‏ Google Now ‏• פנורמיו ‏• גוגל טוק |

 |
| אישים | יוסי מטיאס  • מאיר ברנד • אריק שמידט • אל גור • פול אוטליני • ריי קורצווייל • רות פורת • סונדאר פיצ'אי • שירלי טילמן • סוזן ווייציצקי

|  |  |
| --- | --- |
| מייסדים | לארי פייג' • סרגיי ברין |

 |
| הלוגו של חברת גוגלאודות סמליל גוגל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007460408105171
* BNE: XX4178968
* BnF: cb16174153f (data)
* CANTIC: a12107633
* GND: 7635475-1
* LCCN: n2009043077
* NKC: ph636353
* VIAF: 316754250
* WorldCat (עם VIAF): 316754250

 |